Nos Martellus de Malleio, miles, dominus Longe Aque et Petrarie, notum facimus universis presentes litteras inspecturis quod nos admodiavimus a viris venerabilibus et discretis decano et capitulo Eduensibus, quicquid ipsi decanus et capitulum habent in fasco Malleii, in terris, pratis, nemoribus, ortis, mansis, aquis, bannis, exclusis, molendinis, cursibus et recursibus aquarum, piscariis, justiciis et quicquid habent ibidem vel habere possunt omnimoda ratione, quo advixerimus tantummodo possidenda, retento sibi jure patronatus ecclesie de Tillenayo, pro sex viginti minis frumenti et advene per medium, ad mensuram Divionensem, bladi receptibilis, reddendis singulis annis, per juramentum nostrum corporaliter prestitum, dictis decano et capitulo vel eorum certo mandato, Divionem, cum propriis expensis nostris, in loco ubi requisiti fuerimus a dictis decano et capitulo vel eorum mandato, quolibet anno, infra festum omnium sanctorum, et pro triginta quatuor libris Divionensium reddendis singulis annis a nobis infra mensem Pasche, eisdem decano et capitulo vel eorum mandato, apud Divionem. Promisimus etiam omnia supradicta bona fide possidere et in bono statu tenere. Post mortem vero nostram, omnia supradicta que a dictis decano et capitulo sub admodiatione tenemus, sine contradictione et reclamatione aliqua, tam heredum nostrorum quam etiam aliorum, ad ipsos libere et cum omni melioratione revertantur et etiam sine aliquo onere debitorum. Sciendum est insuper quod nos accipimus in feudum a dictis decano et capitulo quicquid habemus vel habere debemus omnimoda ratione infra terram ipsorum decani et capituli in fasco de Malleio, videlicet apud Treclin, Chandostre, Ponz, Tyllenay et Sees et quicquid alii tenent in dictis villis et in appendiciis dictarum villarum a nobis: recognoscentes et asserentes quod a nullo alio domino predicta tenemus in feudum; volentes etiam et concedentes quod ille vel illi qui tenebit vel tenebunt ea que accepimus a dictis decano et capitulo in feudum post decessum nostrum tenent vel teneant in feudum a decano et capitulo supradictis et homagium faciat vel faciant in capitulo Eduensi, capitulum vero dictum feudum extra manum suam, ut nobis promisit, ponere non poterit nec debebit. Voluimus insuper et concedimus quod, si in dicta solutione bladi et denariorum defecerimus in terminis supradictis vel in aliquo eorumdem, dictum capitulum dictum feudum auctoritate propria saisire poterit et facere fructus suos quousque de capitali, dampnis et missionibus omnibus dictis decano et capitulo satisfactum fuerit competenter. Volumus etiam et concedimus quod venerabilis pater Alexander, miseratione divina Cabilonensis episcopus, et successores sui qui pro tempore fuerint, monitione tamen unius mensis premissa, in personam nostram et terram nostram excommunicationis et interdicti sententias, si contra predicta venerimus vel aliquod premissorum, ad requisitionem dictorum decani et capituli vel eorum mandati, promulgent et faciant publice promulgari. Concordatum etiam inter nos, nos decanus et capitulum et Martellus supradicti, quod si quis seu aliqui super rebus in dicta admonitione contentis injurietur vel injurientur, nobis dicti decanus et capitulum tenentur jus nostrum et suum prosequi ad petitionem nostram coram judicibus ecclesiasticis tamen, cum expensis nostris. In cujus rei testimonium, nos Martellus de Malleio, miles, dominus Longe Aque et Petrarie, sigillum nostrum in testimonium veritatis presentibus litteris duximus apponendum. Actum anno Domini Mº CCº quinquagesimo septimo, mense decembris.